WHA พุ่งเกือบ 4% ทุบสถิติออลไทม์ไฮต่อเนื่อง โบรกฯแนะซื้อเป้า 4.89 บ.
WHA พุ่งเกือบ 4% ทุบสถิติออลไทม์ไฮต่อเนื่อง โบรกฯแนะซื้อเป้า 4.89 บ. ล่าสุดอยู่ที่ 4.72 บาท บวก 0.16 บาท หรือ 3.51% มูลค่าซื้อขาย 304.16 ล้านบาท
WHA พุ่งเกือบ 4% ทุบสถิติออลไทม์ไฮต่อเนื่อง โบรกฯแนะซื้อเป้า 4.89 บ. ล่าสุดอยู่ที่ 4.72 บาท บวก 0.16 บาท หรือ 3.51% มูลค่าซื้อขาย 304.16 ล้านบาท
17 มิ.ย. 2562

ผู้สื่อข่าวรายงานว่า ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 10.12 น. อยู่ที่ 4.72 บาท บวก 0.16 บาท หรือ 3.51% สูงสุดที่ 4.72 บาท ต่ำสุดที่ 4.60 บาท ด้วยมูลค่าซื้อขาย 304.16 ล้านบาท ทั้งนี้ ราคาหุ้น WHA ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 8 พ.ย.2555

ทั้งนี้ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” หุ้น WHA โดยราคาปรับตัวขึ้นทำ New High พร้อมกับMACD เดินหน้าต่อเนื่องขณะที่Modi. Sto. มีสัญญาณซื้ออีกครั้งจึงทำให้คาดว่าราคามีโอกาสที่จะดีดตัวขึ้นต่อได้ ประเมินแนวรับ 4.46 บาท แนวต้าน 4.68,4.80 บาท Cut Loss 4.40 บาท
ด้าน บล.เอเซีย พลัส ระบุในบทวิเคราะห์ฯว่า สภาอุตสาหกรรมแห่งประเทศไทย (ส.อ.ท.) เปิดเผยว่า ผลสำรวจดัชนีความเชื่อมั่นภาคอุตสาหกรรมเดือน พ.ค. 2562 ฟื้นตัวขึ้นเป็น 95.9 จากเดือน เม.ย. 2562 อยู่ที่ 95 เนื่องมาจากช่วงเปิดภาคเรียนการศึกษาใหม่ หนุนให้การบริโภคสินค้าประเภทเครื่องนุ่งห่มขยายตัว และเครื่องใช้ไฟฟ้ามียอดขายโตต่อเนื่อง ตลอดช่วงฤดูร้อน เช่นเดียวกับยอดขายวัสดุก่อสร้างที่เติบโต แรงหนุนมาจากการลงทุนพัฒนาโครงการขนาดใหญ่ของรัฐบาล
โดยดัชนีความเชื่อมั่นภาคอุตสาหกรรมเดือน พ.ค. 2562 ที่ฟื้นตัวขึ้น สะท้อนถึงความมั่นใจการลงทุนภาคเอกชน โดยการบริโภคสินค้าที่เติบโต น่าจะหนุนให้ภาคอุตสาหกรรมการผลิตมีโอกาสขยายกำลังการผลิตมากยิ่งขึ้น เพื่อให้สอดรับกับการกระตุ้นเศรษฐกิจของรัฐบาล ประเด็นดังกล่าว น่าจะส่งผลบวกต่อความต้องการพื้นที่ลงทุนเพื่อขยายฐานธุรกิจภาคเอกชน หนุนยอดขายที่ดินนิคมฯ และพื้นที่เช่าโรงงานสำเร็จรูป และพื้นที่คลังสินค้าสำหรับจัดเก็บสต็อกวัตถุดิบ
พร้อมแนะนำลงทุน “ซื้อ” สำหรับหุ้น AMATA ให้ราคาเป้าหมาย 35.70 บาท/หุ้น และ WHA ให้ราคาเป้าหมาย 4.89 บาท/หุ้น โดยทั้งคู่มี Land Bank รองรับความต้องการซื้อที่ดินจำนวนกว่า 1 หมื่นไร่ ในพื้นที่พัฒนาระเบียงเศรษฐกิจพิเศษภาคตะวันออก (EEC) โดยคาดปี 2562 เติบโต 71.7% เทียบจากปีก่อน และ 23.9% เทียบจากปีก่อน ตามลำดับ